## Program ispita o stručnoj osposobljenosti za zanimanje priprematelj bureka i pizza

### NN 34/2012 (21.3.2012.), Program ispita o stručnoj osposobljenosti za zanimanje priprematelj bureka i pizza

MINISTARSTVO PODUZETNIŠTVA I OBRTA

829

Na temelju članka 49. stavka 1. Zakona o obrtu (»Narodne novine« 77/93, 90/96, 102/98, 64/01, 49/03 – pročišćeni tekst, 68/07 i 79/07), ministar poduzetništva i obrta, na prijedlog Hrvatske obrtničke komore, donosi

PROGRAM

ISPITA O STRUČNOJ OSPOSOBLJENOSTI ZA ZANIMANJE PRIPREMATELJ BUREKA I PIZZA

I.

Ispit o stručnoj osposobljenosti sastoji se od zajedničkog dijela koji obuhvaća znanja nužna za bavljenje obrtom i poduzetništvom, te posebnog dijela koji se odnosi na svako zanimanje.

II.

Na zajedničkom dijelu ispita, ispitna pitanja postavljaju se iz sljedećih ispitnih područja:

– gospodarstvo,

– pravni propisi.

III.

Područje gospodarstva obuhvaća sljedeće programske cjeline:

1. Vođenje poslovanja

|  |  |
| --- | --- |
| Organizacija poslovanja | od ideje do poslovnog plana (obrt, trgovačko društvo) |
| Poslovni plan kao poduzetničko oruđe | sredstva za nabavu dugotrajne imovine, obrtna sredstva i investicije |
| Komuniciranje s djelatnicima i strankama | značenje komuniciranja, vrste komunikacija, etika poslovnog komuniciranja |
| Metode rukovođenja | stilovi i metode rukovođenja, tehnike motiviranja, tehnike rješavanja konflikata |
| Uloga računala u poslovanju | Osnovna informatička znanja, uloga računala u poslovanju obrta |

2. Osnove marketinga

|  |  |
| --- | --- |
| Značenje prodaje | novi trendovi na području marketinga, metode prodaje i komunikacije |
| Tržište | tržišna strategija, poznavanje konkurencije, istraživanje tržišta |
| Troškovi i kalkulacije | vrste troškova, kalkulacija cijene proizvoda i usluga, pokazatelji poslovanja |

4. Financijsko-ekonomsko područje

|  |  |
| --- | --- |
| Porezi | porezni sustav, vrste poreza, porezno zakonodavstvo |
| Carine | pojam carina, uvozne i izvozne carine,  carinski postupak, carinski nadzor |
| Vođenje poslovnih knjiga  Platni promet | načini plaćanja, načini osiguranja naplate i potraživanja |

IV.

Područje pravnih propisa obuhvaća sljedeće programske cjeline:

|  |  |
| --- | --- |
| Ustrojstvo državne vlasti | državna uprava, lokalna samouprava i uprava |
| Gospodarsko pravo | ugovori i zastupanje |
| Zakon o obrtu i zakonski uvjeti za obavljanje obrta | pojam obrta i obrtnika, uvjeti za obavljanje, vrste obrta, upis obrta u obrtni registar, poslovanje i prestanak obrta, trgovačka društva i obavljanje obrta |
| Organiziranost obrta | komorski sustav |
| Zakon o radu | osnovni propisi o: zasnivanju i prestanku radnog odnosa, radnom vremenu radnika, odmorima i dopustima, obrazovanju i osposobljavanju za rad, plaći radnika, zdravstvenom i mirovinskom osiguranju |
| Zapošljavanje | poslodavac, radnik, osnovni elementi ugovora o radu, zabrana diskriminacije |
| Pravni subjekti, pravna i poslovna sposobnost | fizičke i pravne osobe |
| Trgovačka društva | trgovac pojedinac, društva osoba i društva kapitala  stečajni postupak, likvidacija i ovršni postupak |
| Nasljedno pravo | nasljeđivanje i zakonski (nasljedni) redovi, oporuka i nužni dio |
| Zemljišne knjige, posjed i vlasništvo | uloga zemljišnih knjiga u pravnom prometu, zemljišne knjige – javne isprave, od čega se sastoje zemljišne knjige, što je zbirka isprava |
| Zaštita na radu | zaštita na radu, zaštita od požara i zdravstvena zaštita |
| Zaštita okoliša | etika i pravo okoliša  pravno uređenje zaštite okoliša u Hrvatskoj  suvremene tehnologije zaštite okoliša |

V.

Okvirni sadržaji programskih cjelina, navedeni u poglavljima III. i IV., osnova su za oblikovanje ispitnih pitanja na ispitima o stručnoj osposobljenosti.

VI.

Cilj posebnog dijela ispita je provjera stečenih stručnih kompetencija za zanimanje priprematelj bureka i pizza:

a) teorijskih i praktičnih znanja za obavljanje posla;

b) poznavanja propisa u obrtništvu i tretiranja živežnih namirnica u skladu sa zanimanjem;

c) provođenja radne i osobne higijene;

d) poznavanja obrtničkog pogona, strojeva alata, uređaja, aparata i primjene istih u tehnološkom procesu i održavanju;

e) poznavanja i primjene mjernih jedinica;

f) poznavanja i pravilnog korištenja receptura i normativa u skladu sa zanimanjem;

g) poznavanja zakonodavstva i zakonske regulative iz zaštite na radu u zanimanju

h) poznavanja i primjene sanitarnih te higijenskih propisa (HACCAP)

i) poznavanja i čuvanja namirnica i gotovih proizvoda

j) posjedovanja znanja o načinu zbrinjavanja otpadnih sirovina i pomoćnih tvari te

k) nužnih temeljnih i socijalnim kompetencijama:

– sposobnosti komunikacije i rada u timu;

– sposobnosti samostalnoga analitičkog i povezanog razmišljanja;

– samoinicijative i svijesti o odgovornosti i

– sposobnosti ovladavanja metodama učenja za samostalno širenje znanja.

VII.

Posebni dio ispita sastoji se od:

– praktičnog i

– stručno-teorijskog dijela.

VIII.

Praktični dio ispita obuhvaća provjeru usvojenih vještina i umijeća.

Praktični dio ispita obuhvaća neke od sljedećih operacija:

■ pripremanje osnovnih sirovina za pripremu bureka i pizza;

■ priprema osnovnih dodataka za burek i pizzu;

■ pripremanje tijesta za burek i pizzu;

■ pripremanje nadjeva dodataka za burek i pizzu;

■ izrada i pečenje bureka i pizza;

■ posluživanje pripremljenih jela i

■ odabir i posluživanje pića.

Praktični dio ispita se izvodi u obliku radne probe.

Radna proba je praktični dio zadatka koji ima cilj provjeru znanja i vještina iz područja koja pripada tehnologiji zanimanja.

|  |  |
| --- | --- |
| Vrsta uratka/radne probe | Opis uratka/radne probe |
| Priprema bureka od sira | – zamijesiti tijesto, odmarati  – pripremiti nadjev od sira  – pripremiti posudu za pečenje, pripremiti pećnicu  – izraditi burek |
| Priprema bureka od mesa | – termički pripremiti meso  – odabrati začine, termički ih obraditi, prigotoviti s tijestom, rolati, staviti u posudu za pečenje, peći, prigotoviti, servirati |
| Priprema pizze od sira i šunke | – pripremiti tijesto i nadjev  – začiniti i oblikovati u posudu  – premazati umakom, posložiti nadjev, peći,  – prigotoviti i servirati |
| Priprema raznih vrsta pizza | – pripremiti tijesto, nadjeve i dodatke |

Ispitanik mora u zadanome roku izraditi uradak / radnu probu.

Ispitna komisija može samostalno predložiti uratke i radne probe koje će zadati ispitaniku.

Pri izradi praktične zadaće ispitanik se mora pridržavati propisanih mjera zaštite na radu i zaštite okoliša te ostalih uvjeta koje mu odredi ispitna komisija.

Praktični dio ispita ocjenjuje se na temelju rezultata vrednovanja postupaka tijekom izrade radne probe, a pomoću standardiziranoga ocjenjivačkog lista.

Ocjenjivačka lista

|  |  |  |
| --- | --- | --- |
| Radnje obavljene u okviru praktične zadaće | Mogući broj bodova | Ostvareni broj bodova |
| Pripremni radovi | 0 –10 |  |
| Razumijevanje naloga i uputa | 0 – 10 |  |
| Poznavanje postupaka pripreme jela/uratka | 0 – 10 |  |
| Spretnost u rukovanju priborom, strojevima i uređajima | 0 – 10 |  |
| Ispitivanje težine, količine i kvalitete robe | 0 – 10 |  |
| Estetski izgled i ukrašenost jela | 0 – 10 |  |
| Kvaliteta izrade | 0 – 10 |  |
| Postupci kontrole | 0 – 10 |  |
| Radna norma | 0 – 10 |  |
| Primjena mjera zaštite na radu i provođenje mjera osobne higijene te higijene na radnom mjestu | 0 – 10 |  |
| Ukupno bodova | 100 |  |

IX.

Stručno-teorijski dio ispita obuhvaća provjeru teorijskog znanja nužnog za obavljanje praktičnih postupaka u zanimanju priprematelj bureka i pizza.

Stručno-teorijski dio ispita polaže se u usmenom obliku, a sastoji se od pitanja koja postavlja ispitna komisija i odnosi se na sljedeća područja:

■ zaštitu na radu

■ osobnu higijenu i higijenu radnog prostora

■ propise u obrtništvu vezane uz tretiranje živežnih namirnica

■ organizaciju radnog prostora

■ uređaje, strojeve, pribor za rad

■ administrativne i organizacijske poslove

■ živežne namirnice u pripremi bureka i pizza

■ sredstva ponude jela i pića

■ pripremanje i prigotovljavanje jela

■ sastavljanje jelovnika.

|  |  |
| --- | --- |
| Sadržaji | Očekivani rezultati (znanja i umijeća) |
| Zaštita na radu i sprječavanje nesreće na radu, zaštita okoliša i racionalno korištenje energije | – navesti propise zaštite na radu vezane uz zanimanje priprematelja bureka i pizza  – definirati tipične situacije koje dovode do nesreća, kao i ponašanja koja ih uzrokuju  – komentirati opasnosti pri rukovanju električnim strojevima, plinom, rukovanjem otrovima, zapaljivim materijalom  – nabrojati odgovarajuća sredstva za dezinfekciju  – objasniti važnost organizacije rada, racionalnog korištenja materijala i energije u ugostiteljstvu |
| Provođenje mjera osobne i higijene u radnom pogonu | – objasniti značenje higijene pri radu  – prezentirati način održavanja čistoće radnog mjesta u skladu s propisima o higijeni  – nabrojati zakonom propisanu radnu odjeću  – navesti način održavanja osobne i radne higijene |
| Primjena propisa u obrtništvu i tretiranja živežnim namirnicama u skladu sa zanimanjem priprematelja bureka i pizza | – nabrojati zakonsku akte koji propisuju način postupanja sa živežnim namirnicama  – navesti najbitnije odrednice koji vrijede za živežne namirnice  – navesti propise koji se odnose na obrtničku struku |
| Organizacija radnog prostora | – opisati tijek proizvodnje  – objasniti važnost organizacije radnog mjesta  – objasniti strukturu radnog prostora |
| Strojevi i uređaji, aparati i pribor za rad i primjena istih u tehnološkom procesu, kao i njihova održavanja | – ilustrirati način rada i opisati način održavanja strojeva, uređaja, aparata i pribora koji se koriste za pripremu bureka i pizza  – objasniti način sigurne upotrebe strojeva, uređaja i aparata |
| Administrativni i organizacijski poslovi u obrtničkom pogonu (kuhinji) | – planirati nabavu živežnih namirnica i sredstava za održavanje higijene  – komentirati način gospodarskog iskorištavanja živežnih namirnica  – sastaviti normative, recepture, kalkulacije |
| Poznavanje živežnih namirnica u pripremi bureka i pizza | – prepoznati vrste termičkih obrada namirnica prema njihovu podrijetlu i sastavu  – ilustrirati pravilnu upotrebu živežnih namirnica i njihovu primjenu u ljudskoj prehrani  – objasniti metode čuvanja i skladištenja namirnica |
| Sredstva ponude jela i pića | – definirati sredstva ponude, pojedinačno objasniti  – podjelu ponude jela i pića te vinske karte |
| Priprema i prigotovljavanje bureka i pizza uz pravilno korištenje mjernih jedinica u recepturi i normativima | – izračunati kalkulacije na temelju pravilnog korištenja recepture i normativa  – razlikovati sve vrste mjernih jedinica u sastavu struke, kao i objasniti način njihovog preračunavanja  – nabrojati živežne namirnice koje se koriste za pripremu bureka i pizza  – navesti salate, slatka i slana jela koji se koriste kao prilozi |
| Priprema sastavljanja jelovnika za razne prigode i načine u serviranju jela i pića | – sastaviti jelovnike postupajući po pravilima struke  – definirati serviranje jela i pića prema standardima struke  – definirati ponudu pića uz određene pizze i bureke |

X.

Danom stupanja na snagu ovoga Programa u Programu ispita o stručnoj osposobljenosti (»Narodne novine« 101/05) prestaje važiti točka VI. 21. Priprematelj bureka i pizza.

XI.

Program ispita o stručnoj osposobljenosti za zanimanje priprematelj bureka i pizza stupa na snagu i primjenjuje se danom objave u »Narodnim novinama«.

Klasa: 311-01/10-01/28
Urbroj: 516-12-02/1-12-10
Zagreb, 24. veljače 2012.

Ministar
Gordan Maras, v. r.

Ostalo, NN 34/2012-829